section_heading: Životopis
paragraph_text: Rođen je 18. siječnja 1943. godine u Starom Gradu u Žumberku, od oca Nikole i majke Anđe rođ. Smičiklas. Kršten je i miropomazan u crkvi sv. Petra u Mrzlom Polju. Po nacionalnosti je Hrvat. Godine 1956. primljen je u Grkokatoličko sjemenište u Zagrebu gdje pohađa četiri razreda klasične gimnazije i još četiri kod franjevaca na Kaptolu gdje je maturirao 1963. godine. Križevački ga ordinarij šalje u Rim na studij Urbanianum. Križevački ordinarij Gabrijel Bukatko ga 1. studenog 1970. zaređuje za svećenika.